 NA WANDERI KAMAU NAIBU wa Rais Rigathi Gachagua anaonekana kubadilisha msimamo wake mkali wa kisiasa kuhusu baadhi ya mambo ambayo amekuwa akipinga na kuanza kuchukua mwelekeo na mtazamo tofauti huku uhusiano wake na Rais William Ruto ukiashiria kuingia baridi. Hii inajitokeza kwa kunyenyekea kwake na kusema yuko tayari kukutana na Rais Mstaafu Uhuru Kenyatta ambaye amekuwa akimkosoa vikali tangu wakati wa kampeni za uchaguzi 2022 kwa lengo la kuunganisha eneo la Mlima Kenya. Bw Gachagua aliongoza eneo hilo kumkaidi Rais Kenyatta kwenye kampeni za uchaguzi mkuu wa mwaka jana, na aliendelea kumshambulia hata baada ya Kenya Kwanza kuingia mamlakani. Wakati wa maandamano yaliyoitishwa na Azimio la Umoja mapema 2023, Gachagua alimlaumu vikali Bw Kenyatta kwa kufadhili upinzani na kutumia kundi haramu la Mungiki kuzua rabsha. Kwenye mahojiano na kituo kimoja cha redio Ijumaa, Oktoba 6, 2023 Naibu Rais alionekana kubadili msimamo wake mkali dhidi ya Kenyatta, akisema kwamba yuko tayari kufanya mazungumzo naye. “Uchaguzi umeisha. Ni wakati wa kuwaunganisha watu wetu, wakiwemo wale waliotupinga wakati wa uchaguzi mkuu wa mwaka uliopita kwani bado ni watu wetu. Tumekubaliana kwamba hakuna kiongozi atakayemshambulia Rais Mstaafu Uhuru Kenyatta. Yeye bado ni mmoja wetu. Ijapokuwa tulishindana wakati wa uchaguzi, wakati huo umeisha,” akasema. Kauli yake inaonekana kama abautani kubwa ya kisiasa dhidi ya ‘makombora’ ambayo amekuwa akimwelekezea Bw Kenyatta na familia yake, akidai kwamba alimhangaisha alipohudumu kama Rais. Baadhi ya matukio ambayo yamefasiriwa kama ‘mshale’ kwa Bw Kenyatta na familia yake ni uvamizi uliotekelezwa na wahuni katika shamba la Northlands, Ruiru Kaunti ya Kiambu (ambapo waliiba zaidi ya kondoo 1,000), uvamizi uliodaiwa kutekelezwa na polisi katika makazi ya mwanawe Kenyatta-Jomo-jijini Nairobi na hatua ya polisi kumnyang’anya walinzi mamake Bw Kenyatta, Mama Ngina Kenyatta. Kando na hayo, Bw Gachagua aliunga mzozo uliokuwa ukikumba Chama cha Jubilee (JP), alichokuwa akikiongoza Bw Kenyatta. Jumapili, Oktoba 8, 2023 wadadisi walisema kuwa hatua ya Bw Gachagua kubadili msimamo wake inatokana na dalili ambazo zimeanza kujitokeza, kwamba huenda Mlima Kenya ukatengwa kisiasa kuelekea uchaguzi mkuu wa 2027 kwa sababu ya kugawanyika Wanasema kuwa baadhi ya mambo yanayompa Bw Gachagua tumbojoto ni matokeo ya Mazungumzo ya Maridhiano yanayoendelea katika Ukumbi wa Bomas, ukuruba wa Rais Ruto na kiongozi wa Azimio, Raila Odinga, na hatua ya Dkt Ruto kumkweza kimamlaka Kinara wa Mawaziri, Musalia Mudavadi. “Kwa kuhofia matokeo ya mazungumzo ya maridhiano kwani huenda nafasi na ushawishi wake ukaathiriwa kisiasa, Bw Gachagua amejipata kama mpweke, hali ambayo imemlazimu kutafuta ‘handisheki’ na Bw Kenyatta,” asema Prof Macharia Munene, ambaye ni mchanganuzi wa siasa. 